

**Χρηματοοικονομική Λογιστική**

**Ενότητα 14:** Κατάσταση Λογαριασμού «Αποτελέσματα Χρήσης»

Παπαγεωργίου Γεώργιος, Έκτακτος Καθηγητής

Σχολή Τεχνολογικών Εφαρμογών

Τμήμα Λογιστικής και Χρηματοοικονομικής

**Χρηματοδότηση**

* Το παρόν εκπαιδευτικό υλικό έχει αναπτυχθεί στο πλαίσιο του εκπαιδευτικού έργου του διδάσκοντα.
* Το έργο «**Ανοικτά Ακαδημαϊκά Μαθήματα στο Τ.Ε.Ι. Θεσσαλίας**» έχει χρηματοδοτήσει μόνο την αναδιαμόρφωση του εκπαιδευτικού υλικού.
* Το έργο υλοποιείται στο πλαίσιο του Επιχειρησιακού Προγράμματος «Εκπαίδευση και Δια Βίου Μάθηση» και συγχρηματοδοτείται από την Ευρωπαϊκή Ένωση (Ευρωπαϊκό Κοινωνικό Ταμείο) και από εθνικούς πόρους.



Table of Contents

[1. Γενικά 4](#_Toc441571819)

[2. Κατηγορίες κονδυλίων 4](#_Toc441571820)

**ΚΑΤΑΣΤΑΣΗ ΛΟΓΑΡΙΑΣΜΟΥ «ΑΠΟΤΕΛΕΣΜΑΤΑ ΧΡΗΣΗΣ»**

# 1. Γενικά

Η κατάσταση του λογαριασμού αποτελεσμάτων χρήσεως καταρτίζεται υποχρεωτικά στο τέλος κάθε χρήσεως, σύμφωνα με το υπόδειγμα της παρ. 4.1.202 του Ε.Γ.Λ.Σ. που επισυνάπτεται.

Η κατάσταση του λογαριασμού αποτελεσμάτων χρήσεως καταχωρείται στο βιβλίο απογραφών και ισολογισμών των οικονομικών μονάδων και δημοσιεύεται υποχρεωτικά στο τέλος κάθε χρήσεως.

Στην κατάσταση του λογαριασμού αποτελεσμάτων χρήσεως περιλαμβάνονται υποχρεωτικά τουλάχιστον τα στοιχεία του υποδείγματος του Ισολογισμού. εφόσον τα στοιχεία αυτά υπάρχουν στην οικονομική μονάδα. Επιτρέπεται μεγαλύτερη ανάλυση των κονδυλίων στα οποία αντιστοιχούν αραβικοί αριθμοί.

Η σύμπτυξη κονδυλίων στα οποία αντιστοιχούν αραβικοί αριθμοί επιτρέπεται, εφόσον είναι ασήμαντα και στο προσάρτημα του Ισολογισμού και των αποτελεσμάτων χρήσεως γίνεται ανάλυση των συμπτυγμένων κονδυλίων, σύμφωνα με όσα καθορίζονται περί του Προσαρτήματος του Ισολογισμού.

Όλα, τα στοιχεία της καταστάσεως του λογαριασμού αποτελεσμάτων χρήσεως απεικονίζονται σε δύο στήλες, στις αξίες που εμφανίζονται στους οικείους υπολογαριασμούς του 86 : (1) κατά το τέλος της χρήσεως στην οποία αναφέρονται τα αποτελέσματα και (2) κατά το τέλος της προηγούμενης χρήσεως.

Στην κατάσταση αποτελεσμάτων χρήσεως που καταχωρείται στο βιβλίο απογραφών και ισολογισμών των οικονομικών μονάδων, για κάθε κονδύλι γίνεται συσχέτιση με τον ή τους κωδικούς αριθμούς των αντίστοιχων λογαριασμών του σχεδίου λογαριασμών, όπως φαίνεται στο υπόδειγμα της κατάστασης του λογαριασμού «Αποτελέσματα Χρήσης» του Ε.Γ.Λ.Σ. Κατά τη δημοσίευση της καταστάσεως αυτής οι κωδικοί αριθμοί συσχετίσεως είναι δυνατό να παραλείπονται.

## 2. Κατηγορίες κονδυλίων

* Στην κατηγορία «***κύκλος εργασιών (πωλήσεις***)» περιλαμβάνονται τα ακαθάριστα έσοδα, τα οποία απεικονίζονται στους λογαριασμούς **Λ.70, Λ.71, Λ.72 και Λ.73 .**
* Στην κατηγορία «***μικτά αποτελέσματα (κέρδη ή ζημίες) εκμεταλλεύσεως***» περιλαμβάνονται τα μικτά αποτελέσματα της εκμεταλλεύσεως, τα οποία προσδιορίζονται μετά από το διαχωρισμό, από τα καθαρά αποτελέσματα εκμεταλλεύσεως, των μη προσδιοριστικών τους εξόδων (λογ. 80.02 ) και εσόδων (λογ. 80.03 ).

Τα μικτά αυτά αποτελέσματα απεικονίζονται στον υπολογαριασμό 86.00.00 , στον οποίο μεταφέρονται από τον υπολογαριασμό 80.01 του λογαριασμού 80 .

* Στην κατηγορία «***κόστος πωλήσεων***» περιλαμβάνεται ή διαφορά μεταξύ των κονδυλίων «*κύκλος εργασιών*» και «*μικτά αποτελέσματα εκμεταλλεύσεως*».
* Στην κατηγορία «***άλλα έσοδα εκμεταλλεύσεως***» περιλαμβάνονται τα έσοδα εκμεταλλεύσεως του υπολογαριασμού 86.00.01. Τα έσοδα αυτά συγκεντρώνονται στους λογαριασμούς 74, 75 και 78.05 .
* Στις κατηγορίες «***έξοδα διοικητικής λειτουργίας***», «***έξοδα λειτουργίας ερευνών- αναπτύξεως***» και «***έξοδα λειτουργίας διαθέσεως***» περιλαμβάνονται τα χρεωστικά υπόλοιπα των ύπολογαριασμών 86.00.02, 86.00.03 και 86.00.04 αντίστοιχα. Τα έξοδα των κατηγοριών αυτών συγκεντρώνονται στους λογαριασμούς 92.01, 92.02 και 92.03 της ομάδας 9 της αναλυτικής λογιστικής. Τα έξοδα αυτά, όταν δε λειτουργεί λογιστικό σύστημα αναλυτικής λογιστικής, προσδιορίζονται εξωλογιστικά με βάση τα στοιχεία που προκύπτουν από τους λογαριασμούς της γενικής λογιστικής, σύμφωνα με όσα καθορίζονται στο Ε.Γ.Λ.Σ.
* Στην κατηγορία «***έσοδα συμμετοχών***» περιλαμβάνεται το πιστωτικό υπόλοιπο του υπολογαριασμού 86.01.00. Τα έσοδα της κατηγορίας αυτής συγκεντρώνονται στο λογαριασμό 76.00 .
* Στην κατηγορία «***έσοδα χρεογράφων***» περιλαμβάνεται το πιστωτικό υπόλοιπο του υπολογαριασμού 86.01.01. Τα έσοδα της κατηγορίας αυτής συγκεντρώνονται στο λογαριασμό 76.01 .
* Στην κατηγορία «***κέρδη πωλήσεως συμμετοχών και χρεογράφων***» περιλαμβάνεται το πιστωτικό υπόλοιπο του υπολογαριασμού 86.01.02. Τα έσοδα της κατηγορίας αυτής συγκεντρώνονται στο λογαριασμό 76.04 .
* Στην κατηγορία «***πιστωτικοί τόκοι και συναφή έσοδα***» περιλαμβάνεται το πιστωτικό υπόλοιπο του υπολογαριασμού 86.01.03. Τα έσοδα της κατηγορίας αυτής συγκεντρώνονται στους λογαριασμούς 76.02 έως 76.98, πλην του 76.04 .
* Στην κατηγορία «***διαφορές αποτιμήσεως συμμετοχών και χρεογράφων***» περιλαμβάνεται το χρεωστικό υπόλοιπο του υπολογαριασμού 86.01.07. Τα κονδύλια της κατηγορίας αυτής συγκεντρώνονται στο λογαριασμό 64.11.
* Στην κατηγορία «***έξοδα και ζημίες συμμετοχών και χρεογράφων***» περιλαμβάνεται το χρεωστικό υπόλοιπο του υπολογαριασμού 86.01.08. Τα κονδύλια της κατηγορίας αυτής συγκεντρώνονται στους λογαριασμούς 64.10 και 64.12 .
* Στην κατηγορία «***χρεωστικοί τόκοι και συναφή έξοδα***» περιλαμβάνεται το χρεωστικό υπόλοιπο του υπολογαριασμού 86.01.09 . Τα κονδύλια της κατηγορίας αυτής συγκεντρώνονται στους υπολογαριασμούς του 65.

Τα ολικά αποτελέσματα (κέρδη ή ζημίες) εκμεταλλεύσεως, τα οποία προκύπτουν από το άθροισμα των αποτελεσμάτων εκμεταλλεύσεως από εργασίες και των χρηματοοικονομικών αποτελεσμάτων, απεικονίζονται στους λογαριασμούς 86.00 και 86.01 αντίστοιχα. Τα αποτελέσματα αυτά της εκμεταλλεύσεως απεικονίζονται και στο λογαριασμό 80 «*γενική εκμετάλλευση*» πριν από τη μεταφορά τους στο λογαριασμό 86 .

* Στην κατηγορία «***έκτακτα και ανόργανα έσοδα***» περιλαμβάνεται το πιστωτικό υπόλοιπο του υπολογαριασμού 86.02.00 . Τα κονδύλια της κατηγορίας αυτής συγκεντρώνονται στο λογαριασμό 81.01 .
* Στην κατηγορία «***έκτακτα κέρδη***» περιλαμβάνεται το πιστωτικό υπόλοιπο του υπολογαριασμού, 86.02.01 Τα κονδύλια της κατηγορίας αυτής συγκεντρώνονται στο λογαριασμό 81.03 .
* Στην κατηγορία «***έσοδα προηγούμενων χρήσεων***» περιλαμβάνεται το πιστωτικό υπόλοιπο του υπολογαριασμού 86.02.02 . Τα κονδύλια της κατηγορίας αυτής συγκεντρώνονται στο λογαριασμό 82.01 .
* Στην κατηγορία «***έσοδα από προβλέψεις προηγούμενων χρήσεων***» περιλαμβάνεται το πιστωτικό υπόλοιπο του υπολογαριασμού 86.02.03 . Τα κονδύλια της κατηγορίας αυτής συγκεντρώνονται στο λογαριασμό 84 .
* Στην κατηγορία «***έκτακτα και ανόργανα έξοδα***» περιλαμβάνεται το χρεωστικό υπόλοιπο του υπολογαριασμού 86.02,07 . Τα κονδύλια της κατηγορίας αυτής συγκεντρώνονται στο λογαριασμό 81.00 .
* Στην κατηγορία «***έκτακτες ζημίες***» περιλαμβάνεται το χρεωστικό υπόλοιπο του υπολογαριασμού 86.02.08 . Τα κονδύλια της κατηγορίας αυτής συγκεντρώνονται στο λογαριασμό 81.02 .
* Στην κατηγορία «***έξοδα προηγούμενων χρήσεων***» περιλαμβάνεται το χρεωστικό υπόλοιπο του υπολογαριασμού 86.02.09. Τα κονδύλια της κατηγορίας αυτής συγκεντρώνονται στο λογαριασμό 82.00 .
* Στην κατηγορία «***προβλέψεις για έκτακτους κινδύνους***» περιλαμβάνεται το χρεωστικό υπόλοιπο του υπολογαριασμού 86.02.10 . Τα κονδύλια της κατηγορίας αυτής συγκεντρώνονται στο λογαριασμό 83 .

Από το αλγεβρικό άθροισμα των ολικών αποτελεσμάτων εκμεταλλεύσεως και των έκτακτων αποτελεσμάτων των λογαριασμών της ομάδας 8 προκύπτουν τα συνολικά αποτελέσματα της οικονομικής μονάδας, πριν από την αφαίρεση των μη ενσωματωμένων στο λειτουργικό κόστος αποσβέσεων.

* Στην κατηγορία «***σύνολο αποσβέσεων παγίων στοιχείων***» περιλαμβάνονται, τόσο οι αποσβέσεις που ενσωματώνονται στο λειτουργικό κόστος (τακτικές) όσο και εκείνες που δεν ενσωματώνονται (π.χ. πρόσθετες αποσβέσεις κινήτρων επενδύσεων).

Οι αποσβέσεις που ενσωματώνονται στο λειτουργικό κόστος συγκεντρώνονται στο λογαριασμό 66 και μεταφέρονται στο λογαριασμό 80 «*γενική εκμετάλλευση*». Οι αποσβέσεις που δεν ενσωματώνονται στο λειτουργικό κόστος συγκεντρώνονται στο λογαριασμό 85 και μεταφέρονται στον λογαριασμό 86.03.

Η διαφορά των συνολικών αποτελεσμάτων και των μη ενσωματωμένων στο λειτουργικό κόστος αποσβέσεων απεικονίζει τα καθαρά αποτελέσματα χρήσεως της οικονομικής μονάδας, πριν από την αφαίρεση του τυχόν φόρου εισοδήματος - εισφοράς ΟΓΑ και των τυχόν μη ενσωματωμένων στο λειτουργικό κόστος λοιπών φόρων (π.χ. φόρου ακίνητης περιουσίας). Τα καθαρά αυτά αποτελέσματα απεικονίζονται στον λογαριασμό 86.99 .

|  |
| --- |
| **ΙΣΟΛΟΓΙΣΜΟΣ** |
| **Α. Οφειλόμενο Κεφάλαιο** | **ΧΧΧ** | **Α. Ίδια Κεφάλαια** |  |
| **Β. Έξοδα Εγκαταστάσεως** | **ΧΧΧ** | Ι. Κεφάλαιο | ΧΧΧ |
| **Γ. Πάγιο Ενεργητικό** |  | ΙΙ. Διαφορά από έκδοση μετοχών υπέρ το άρτιο | ΧΧΧ |
| Ι. Ασώματες Ακινητοποιήσεις | ΧΧΧ | ΙΙΙ. Διαφορές αναπροσαρμογής – επιχορηγήσεις επενδύσεων | ΧΧΧ |
| ΙΙ. Ενσώματες Ακινητοποιήσεις | ΧΧΧ | IV. Αποθεματικά Κεφάλαια | ΧΧΧ |
| ΙΙΙ. Συμμετοχές και άλλες μακροπρόθεσμες απαιτήσεις | ΧΧΧ | V. Αποτελέσματα εις νέο | ΧΧΧ |
|  | **ΧΧΧ** | VI. Ποσά προορισμένα για αύξηση κεφαλαίου | ΧΧΧ |
| **Δ. Κυκλοφορούν Ενεργητικό** |  |  | **ΧΧΧ** |
| Ι. Αποθέματα | ΧΧΧ | **Β. Προβλέψεις για κινδύνους και έξοδα** | **ΧΧΧ** |
| ΙΙ. Απαιτήσεις | ΧΧΧ | **Γ. Υποχρεώσεις** |  |
| ΙΙΙ. Χρεόγραφα | ΧΧΧ | Ι. Μακροπρόθεσμες Υποχρεώσεις | ΧΧΧ |
| ΙV. Διαθέσιμα | ΧΧΧ | ΙΙ. Βραχυπρόθεσμες Υποχρεώσεις | ΧΧΧ |
|  | **ΧΧΧ** |  | **ΧΧΧ** |
| **Ε. Μεταβατικοί Λογαριασμοί Ενεργητικού** | **ΧΧΧ** | **Δ. Μεταβατικοί Λογαριασμοί Παθητικού** | **ΧΧΧ** |
| ***Σύνολο Ενεργητικού*** | **ΧΧΧ** | ***Σύνολο Παθητικού*** | **ΧΧΧ** |
| **ΛΟΓΑΡΙΑΣΜΟΙ ΤΑΞΕΩΣ ΧΡΕΩΣΤΙΚΟΙ** | **ΧΧΧ** | **ΛΟΓΑΡΙΑΣΜΟΙ ΤΑΞΕΩΣ ΠΙΣΤΩΤΙΚΟΙ** | **ΧΧΧ** |
|  |  |  |  |